b'\n_START_ARTICLE_\nAnd\xc5\xbeejus Jeronimas Zamoiskis\n_START_SECTION_\nBiografija\n_START_PARAGRAPH_\nLenkijos magnat\xc5\xb3 Zamoiski\xc5\xb3 gimin\xc4\x97s atstovas, herbo \xe2\x80\x9eJelita\xe2\x80\x9c savininkas. Kar\xc5\xabnos did\xc5\xbeiojo med\xc5\xbeioklio ir Smolensko vaivados Mykolo Zdislavo Zamoiskio (apie 1679\xe2\x80\x931735) antrasis s\xc5\xabnus nuo pirmos santuokos su Ana Dzialinskaite (n. 1719)._NEWLINE_1757\xc2\xa0m. \xc4\xafstojo \xc4\xaf senat\xc4\x85; pirma laik\xc4\x97si r\xc5\xabm\xc5\xb3 partijos, bet po to per\xc4\x97jo \xc4\xaf taip vadinam\xc4\x85 \xe2\x80\x9eFamilija\xe2\x80\x9c, arba \xc4\x8cartoriski\xc5\xb3 pus\xc4\x99. Netrukus po Stanislovo Augusto Poniatovskio i\xc5\xa1rinkimo karaliumi Zamoiskis gavo Kar\xc5\xabnos did\xc5\xbeiojo kanclerio pareigyb\xc4\x99, bet po Radomo konfederacijos susik\xc5\xabrimo 1767 metais, nenor\xc4\x97jo dalyvauti jos veikloje, atsisak\xc4\x97 pareigyb\xc4\x97s ir band\xc4\x97 \xc4\xafkalb\xc4\x97ti, ta\xc4\x8diau nes\xc4\x97kmingai, savo kolegas-ministrus._NEWLINE_Pasitrauk\xc4\x99s i\xc5\xa1 visuomenin\xc4\x97s veiklos, jis u\xc5\xbesi\xc4\x97m\xc4\x97 \xc5\xbeem\xc4\x97s \xc5\xabkiu._NEWLINE_Seimas 1776 metais \xc4\xafpareigojo Zamoisk\xc4\xaf sudaryti Lenkijos \xc4\xafstatym\xc5\xb3 kodeks\xc4\x85. Darbas buvo atliekamas padedant Lietuvos pakancleriui Chreptavi\xc4\x8diui, Plocko vyskupui \xc5\xa0embekui, juristams Grocholskiui, Veng\xc5\xbeeckiui ir Juozui Vibickiui ir baigtas 1778 met\xc5\xb3 seimui, kuriame, deja, nebuvo \xc4\xaftraukta, nes karalius ir pats Zamoiskis nustat\xc4\x97, kad b\xc5\xabtina i\xc5\xa1 prad\xc5\xbei\xc5\xb3 paruo\xc5\xa1ti bajor\xc5\xb3 protus numatytoms reformoms._NEWLINE_Nuo to laiko Zamoiskis atsid\xc4\x97jo asmeniniam gyvenimui. Po antrojo ATR padalijimo jo dvarai atsid\xc5\xabr\xc4\x97 Austrijos imperijos valdose; Austrijos vadovyb\xc4\x97 skyr\xc4\x97 jam grafo titul\xc4\x85. Bet Zamoiskis ir toliau buvo Lenkijos patriotu ir Ketveri\xc5\xb3 met\xc5\xb3 seimo veiklos metu paaukojo Lenkijos kariniams tikslams 200 000 auksin\xc5\xb3. Jo name kaip jo vaik\xc5\xb3 mokytojas gyveno \xc5\xbeymus tos epochos publicistas Stanislovas Sta\xc5\xa1icius, kur\xc4\xaf kiti laik\xc4\x97 nesantuokiniu Zamoiskio s\xc5\xabnumi. Zamoiskio kodekso projektas i\xc5\xa1spausdintas 1778\xc2\xa0m. Var\xc5\xa1uvoje pavadinimu \xc2\xabZbi\xc3\xb3r praw s\xc4\x85dowych na mocy konstytucyi\xc2\xbb.'